SKRIFTLIG FORESPØRGSEL E-2736/01

af Erik Meijer (GUE/NGL) til Kommissionen

(5. oktober 2001)

Om: Offentlige myndigheders varetagelse af sikkerheden i lufthavne i stedet for private virksomheder

1. Har Kommissionen kendskab til, at der efter brugen af passagerfly som flyvende bomber den 11. september atter er kommet gang i debatten i USA om myndighedernes rolle ved sikringen af lufthavne mod angreb på fly forårsaget af personer med terroristiske hensigter, og at der i den forbindelse indtrængende opfordres til at lade politiet eller militærapparatet spille en større rolle i stedet for, at det kun er på papiret, de offentlige myndigheder har det endelige ansvar for et arbejde, der udføres af private sikkerhedstjenester?

2. I hvilke EU-medlemsstater varetages sikkerheden i lufthavne og/eller fly af private sikkerhedstjenester i stedet for offentlige myndigheder? Findes der medlemsstater, hvor dette ikke er tilfældet, men som har haft planer herom?

3. Hvordan forhindres det, at private virksomheder, som varetager sikkerheden, af profithensyn sparer på de menneskelige ressourcer, således at kontrollen kommer til at bestå af stikprøver i mindre og mindre omfang?

4. Hvordan forhindres det, at der i de tilfælde, hvor private virksomheder varetager sikkerheden, vedtages bestemmelser, som ganske vist tjener lufthavnsvirksomhedernes eller luftfartsselskabernes kommercielle interesser (såsom hhv. adgangen til forretningsarkader og hurtigere passagerekspedition), men som kun i mindre grad tjener passagernes sikkerhed eller samfundets sikkerhed som helhed?

5. Ser Kommissionen en anledning til og mulighed for på EU-plan at øge de offentlige myndigheders rolle i forbindelse med luftfartssikkerheden og tilsvarende reducere de private virksomheders rolle?

Svar afgivet på Kommissionens vegne af Loyola de Palacio

(18. december 2001)

1. Medlemsstaterne har ansvaret for luftfartssikkerhed. I næsten alle medlemsstater ligger dette ansvar hos transportministeriet, mens det i to medlemsstater ligger hos justitsministeriet og indenrigsministeriet.

I virkeligheden sikres luftfartssikkerhed gennem et nært og nødvendigt samarbejde mellem efterretningstjeneste, politi, transport- og luftfartssikkerhedstjenester.

2. Det er rigtigt at sikkerhedsaktiviteter i lufthavne med høj profil (screening af passagerer, screening af håndbagage) varetages af private sikkerhedsvirksomheder og -personale, som er på kontrakt. Overvågning og kvalitetskontrol varetages dog stadig af de nationale luftfartssikkerhedsmyndigheder i overensstemmelse med internationalt anerkendte normer og krav. Medlemsstaterne har ansvaret for tilrettelæggelse af sikkerhedstjenesterne, og Fællesskabet har ingen mulighed for at skride ind på dette område.

3. Det minimale antal fysiske undersøgelser af passagerernes håndbagage er fastlagt i internationale henstillinger (den europæiske konference for civil luftfart, ECAC dokument nr. 30) og det aktuelle mål hos aftaleparterne til ECAC er at nå op på 100 %'s screening af al bagage i lasten den 31. december 2002. De seneste oplysninger viser, at dette mål stort set kan nås i Fællesskabet.

4. Kommissionen foreslog med henblik på at styrke luftfartssikkerhedsforanstaltninger i hele Fællesskabet lovgivning(1) med henblik på at sikre gennemførelse af ovennævnte mål ved at indføre henstillingerne i ECAC dokument nr. 30 i fællesskabsret og ved at fastsætte en kontrolmekanisme for at sikre effektiv håndhævelse. Dette forslag tager hensyn til behovet for at forbedre ansættelsesteknikkerne, uddannelse og kvalitetskontrol af personalet, som understreget i rapporten af 16. oktober 2001, som blev forelagt af den ad hoc gruppe, Kommissionen nedsatte på Rådets anmodning den 14. september.

5. Når forordningen vedtages, er alle luftfartsselskaber og lufthavne forpligtet til at følge Fællesskabets normer og kan ikke selv beslutte, hvorledes de vil afbalancere sikkerheds- og lettelsesforanstaltninger. Hvis de ønsker at opretholde et acceptabelt kvalitetsniveau for passagererne og undgå lange køer, som kan påvirke lufttransportens image, må de acceptere at øge de ressourcer, der anvendes på luftfartssikkerhed.

(1) Forslag til Europa-Parlamentets og Rådets forordning om at fastsætte fælles bestemmelser inden for civilluftfartssikkerhed KOM(2001) 575 endelig udg. af 10.10.2001.